Suid-Afrikaanse atlete vuurwarm oorsee | Netwerk24
Suid-Afrikaanse atlete vuurwarm oorsee
Deur Sarel van der Walt 22 Mei 2016 21:49
Suid-Afrika se atlete kook in hierdie Olimpiese jaar.
Elroy Gelant het Sondagaand op die Fanny Blankers-Koen-byeenkoms in Hengelo, Nederland ’n nuwe Suid-Afrikaanse rekord van 13:04.88 in die 5 000 m vir mans opgestel.
En by die Diamantliga-byeenkoms in Rabat, Marokko het Caster Semenya die 800 vir vroue in ’n puik tyd van 1:56.64 gewen.
Rushwal Samaai, die SA kampioen, het by dieselfde byeenkoms in die verspring met die louere weggestap danksy ’n groot sprong van 8.38. Dit ewenaar sy beste afstand.
Gelant het sy goeie vriend Stephen Mokoka se vorige SA rekord van 13:11.44 verpletter en vierde geëindig. Sy nuwe SA rekord is sowat elf sekondes vinniger as sy vorige beste tyd van 13:15.87.
“Elroy het in die oefeninge al gewys hy is in staat tot ’n tyd van vinniger as 13 minute. Hopelik kry hy dit vanaar nog reg,” het Jean Verster, sy afrigter in Potchefstroom, kort ná die wedloop gesê.
Verster is ook die afrigter van Semenya, ’n voormalige Olimpiese silwermedaljewenner, wat ondanks warm, bedompige en winderige toestande haar beste tyd in baie jare gehardloop het.
Dit is boonop die vinnigste tyd vanjaar in die wêreld.
Semenya het in 2009 haar beste tyd van 1:55.45 gehardloop.
Sy het Sondagaand gewys sy moet een van die gunstelinge wees om in Augustus by die Olimpiese Spele in Rio de Janeiro, Brasilië, die goue medalje te wen.
By dieselfde byeenkoms, die eerste Diamantliga-byeenkoms nóg in Afrika, het die Kapenaar Antonio Alkana die beste tyd van sy loopbaan (13.28; wind: 1.3m/s) in die 110-hekkies aangeteken en derde geëindig.
Sy vorige beste was 13.32.
In die 400-hekkies vir vroue was Wenda Nel derde in 54.88, nadat sy nog tweede was toe die atlete die pylvak binnegekom het.
“Ek dink ek het teen die wind in te vinnig begin,” het Nel ná die wedloop laat weet.
In Hengelo was Dumisane Hlaselo in die 3 000 vir mans agtste in 3:37.73, terwyl die Kovsie Rynardt van Rensburg vierde was in die 800 vir mans in 1:47.03.
Die 26-jarige Victor Hogan, die SA diskusgooi-kampioen, was vierde met ’n gooi van 63.70.
Alyssa Conley, die SA kampioen in die 100 en 200 vir vroue, was in die 200 vierde in 23.17.
?? Rushwal Samaai, RSA, 8,38 (0,8)!#RabatDL #DiamondLeague
Res: https://t.co/lWd6BNPPGd pic.twitter.com/Dpdrz6WH4x
— Friidrottsnyheter (@AthleticsSweden) May 22, 2016
Meer oor: Rushwal Samaai | Elroy Gelant | Sarel Van Der Walt | Caster Semenya
Mokoka, Gelant nie net in tweestryd
Spele: Elroy Gelant help toe verniet
Caster, Elroy kwalifiseer in Kaap